|  |  |  |
| --- | --- | --- |
|  | ๒๗ มิถุนายน ๒๕๖๘ | **บริษัท โอเอวัน จำกัด**๓๐๐/๕๗ ซอยลาดพร้าว ๘๔ ถนนประดิษฐ์มนูธรรมแขวงวังทองหลาง เขตวังทองหลางกรุงเทพมหานคร ๑๐๓๑๐โทรศัพท์ ๐๙๐-๙๙๓-๑๙๖๕ |

เรื่อง การชำระเงินค่าสาธารณูปโภคให้บริษัทเอกชน

เรียน ผู้ว่าราชการกรุงเทพมหานคร (รศ.ดร.ชัชชาติ สิทธิพันธุ์)

อ้างถึง ๑. โครงการติดตั้งโซลาร์เซลล์เพื่อการอนุรักษ์พลังงานและลดค่าใช้จ่ายทางไฟฟ้า

 ๒. หนังสือ ที่ กค ๐๓๑๒/ว ๗๙ ลงวันที่ ๑๘ ธันวาคม พ.ศ.๒๕๖๖ เรื่อง แนวทางการใช้ประโยชน์ที่ราชพัสดุเพื่อติดตั้งระบบผลิตไฟฟ้าจากพลังงานแสงอาทิตย์แบบติดตั้งบนหลังคา

 ๓. หนังสือ ที่ กค ๐๓๑๒/ว ๑๓๗ ลงวันที่ ๑๘ ธันวาคม พ.ศ.๒๕๖๖ เรื่อง แนวทางการ
ใช้ประโยชน์ที่ราชพัสดุเพื่อติดตั้งระบบผลิตไฟฟ้าจากพลังงานแสงอาทิตย์แบบติดตั้งบนหลังคา

 ๔. หนังสือ ที่ กค(กวจ) ๐๔๐๕.๒/ว๒๖๐ ลงวันที่ ๕ มิถุนายน พ.ศ.๒๕๖๑ เรื่องแนวทางปฏิบัติ
ในการจัดหาผู้ให้บริการสาธารณูปโภค

 ๕. หนังสือ ที่ กค(กวจ) ๐๔๐๕.๒/๒๙๗๕๒ ลงวันที่ ๒๘ สิงหาคม พ.ศ.๒๕๖๖ เรื่อง ข้อหารือ
การจัดทำสัญญาความร่วมมือระหว่างภาครัฐกับภาคเอกชน สำหรับการติดตั้งระบบผลิตไฟฟ้าจากพลังงานแสงอาทิตย์

ข้าพเจ้า นางสาวฐิติมา มโนหมั่นศรัทธา ตำแหน่งประธานกรรมการบริหาร บริษัท โอเอวัน จำกัด ทะเบียนนิติบุคคลเลขที่ ๐๑๐๕๕๓๖๑๐๔๐๓๘ ที่อยู่ ๓๐๐/๕๗ หมู่บ้านกลางเมืองเออร์บาเนี่ยน พระรามเก้า-ลาดพร้าว ซอยลาดพร้าว ๘๔ ถนนประดิษฐ์มนูธรรม แขวงวังทองหลาง เขตวังทองหลาง กรุงเทพมหานคร บริษัทผู้บริหารและให้บริการสาธารณูปโภคไฟฟ้า ได้นำเสนอโครงการติดตั้งโซลาร์เซลล์เพื่อการอนุรักษ์พลังงานและลดค่าใช้จ่ายทางไฟฟ้าสำหรับโรงเรียนสังกัดกรุงเทพมหานคร แบบ PPA (Private Purchase Agreement) ซึ่งเป็นการติดตั้งโซลาร์เซลล์ที่กรุงเทพมหานครไม่ต้องลงทุนใด ๆ โดยมีอัตราค่าการใช้ไฟฟ้า/หน่วยต่ำกว่าการไฟฟ้านครหลวง (กฟน.) อย่างน้อยร้อยละ ๒๐ มาตั้งแต่ พ.ศ.๒๕๖๗ และมีการประชุมกับรองผู้ว่าราชการกรุงเทพมหานคร (นายศานนท์ หวังสร้างบุญ) เมื่อวันที่ ๗ มกราคม พ.ศ.๒๕๖๘ และมีการประสานงานกันอย่างต่อเนื่อง และปัจจุบันบริษัทได้ทำการสำรวจความต้องการติดตั้งโซลาร์เซลล์ให้กับโรงเรียนขนาดเล็กในสังกัดกรุงเทพมหานคร แล้ว

โครงการนี้เป็นการติดตั้งโซลาร์เซลล์แบบติดตั้งบนหลังคา (Solar Rooftop) แบบออนกริด (On Grid) นอกจากเป็นการใช้พลังงานสะอาดที่ช่วยลดค่าไฟฟ้าให้กับโรงเรียนที่ติดตั้งแล้วยังเป็นส่วนหนึ่งของการลดภาวะโลกร้อน ลดปัญหามลพิษเป็นต้นเหตุของฝุ่นละอองขนาดเล็ก หรือ PM ๒.๕ ที่สอดคล้องกับแผนยุทธศาสตร์ชาติ (พ.ศ. ๒๕๖๑-๒๕๘๐) ยุทธศาสตร์ที่ ๕ ด้านการสร้างการเติบโตบนคุณภาพชีวิตที่เป็นมิตรต่อสิ่งแวดล้อม น้อมนำศาสตร์ของพระราชา
สู่การพัฒนาที่ยั่งยืน คือ “มีความพอประมาณ มีเหตุผล มีภูมิคุ้มกัน” มีการนำเป้าหมายของการพัฒนาที่ยั่งยืนทั้ง ๑๗ เป้าหมายมาเป็นกรอบแนวคิดที่จะผลักดันดำเนินการเพื่อนำไปสู่การบรรลุเป้าหมายการพัฒนาที่ยั่งยืนในทุกมิติ ด้านสังคม เศรษฐกิจ สิ่งแวดล้อม ธรรมาภิบาล และความเป็นหุ้นส่วนความร่วมมือระหว่างกันทั้งภายในและภายนอกประเทศอย่างบูรณาการ เพื่อให้ประเทศไทยเป็นประเทศพัฒนาแล้วที่มีคุณภาพชีวิตและสิ่งแวดล้อมที่ดีที่สุดในอาเซียนภายในปี พ.ศ. ๒๕๘๐ สอดคล้องกับ**แผนพัฒนากรุงเทพมหานคร ระยะ ๒๐ ปี (พ.ศ. ๒๕๖๑ – ๒๕๘๐) ฉบับปรับปรุง แผนพัฒนากรุงเทพมหานคร ระยะ ๒๐ ปี ระยะที่ ๓ (พ.ศ. ๒๕๖๖ - ๒๕๗๐) ยุทธศาสตร์ที่ ๒ การพัฒนาสิ่งแวดล้อมยั่งยืนและการเปลี่ยนแปลงสภาพภูมิอากาศ ยุทธศาสตร์ย่อยที่ ๒.๑ คุณภาพสิ่งแวดล้อมยั่งยืน เป้าประสงค์ที่ ๒.๑.๑ กรุงเทพมหานคร
มีกลไกการบริหารจัดการคุณภาพสิ่งแวดล้อมที่มีความยั่งยืน โปร่งใส และประสิทธิภาพสูง กลยุทธ์ที่ ๒.๑.๑.๒ การบริหารจัดการคุณภาพสิ่งแวดล้อมได้รับการพัฒนาและเพิ่มประสิทธิภาพให้ เท่าทันอย่างต่อเนื่อง และแผนพัฒนาการศึกษา
ขั้นพื้นฐานกรุงเทพมหานคร ฉบับที่ ๓ (พ.ศ. ๒๕๖๔ - ๒๕๖๙) ประเด็นยุทธศาสตร์ที่ ๒ พัฒนาผู้เรียนตามอัตลักษณ์แห่งมหานคร กำหนดอัตลักษณ์ของนักเรียนกรุงเทพมหานคร คือ รู้หน้าที่ มีจิตสาธารณะ รักษ์สิ่งแวดล้อม และเป็นนวัตกร
ที่พร้อมรับทุกการเปลี่ยนแปลง เป้าประสงค์ ผู้เรียนมีทักษะในการสร้างสรรค์นวัตกรรม แผนปฏิบัติราชการกรุงเทพมหานคร ประจำปี พ.ศ. ๒๕๖๘ ยุทธศาสตร์ที่ ๓.๔ การศึกษาและการเรียนรู้ตลอดชีวิต กลยุทธ์ ๓.๔.๕ ปรับปรุงหลักสูตรและการจัดการการศึกษาและแหล่งเรียนรู้ สนับสนุนนโยบายผู้ว่าราชการกรุงเทพมหานคร นโยบายให้การศึกษา พัฒนานักเรียนสู่พลเมืองโลก (P๐๑๘) และบรรจุในแผนปฏิบัติราชการประจำปี พ.ศ. ๒๕๖๘ สำนักการศึกษา**

มีข้อสังเกตุว่า หน่วยงานสังกัดกรุงเทพมหานครสามารถจ่ายค่าไฟฟ้าให้เอกชนได้หรือไม่ แม้ว่ากรมธนารักษ์จะมีหนังสือ ที่ กค ๐๓๑๒/ว ๗๙ ลงวันที่ ๑๘ ธันวาคม พ.ศ.๒๕๖๖ และ กค ๐๓๑๒/ว ๑๓๗ ลงวันที่ ๑๘ ธันวาคม พ.ศ.๒๕๖๖ เรื่อง แนวทางการใช้ประโยชน์ที่ราชพัสดุเพื่อติดตั้งระบบผลิตไฟฟ้าจากพลังงานแสงอาทิตย์แบบติดตั้งบนหลังคา และคณะกรรมการวินิจฉัยปัญหาการจัดซื้อจัดจ้างและการบริหารวัสดุภาครัฐ มีหนังสือ ที่ กค(กวจ) ๐๔๐๕.๒/ว๒๖๐ ลงวันที่ ๕ มิถุนายน พ.ศ.๒๕๖๑ เรื่องแนวทางปฏิบัติในการจัดหาผู้ให้บริการสาธารณูปโภค และ กค(กวจ) ๐๔๐๕.๒/๒๙๗๕๒ ลงวันที่ ๒๘ สิงหาคม พ.ศ.๒๕๖๖ เรื่อง ข้อหารือการจัดทำสัญญาความร่วมมือระหว่างภาครัฐกับภาคเอกชน สำหรับการติดตั้งระบบผลิตไฟฟ้าจากพลังงานแสงอาทิตย์ ซึ่งชัดเจนว่าหน่วยงานราชการสามารถใช้บริการระบบสาธารณูปโภคจากบริษัทเอกชนได้ แต่หากว่า กรุงเทพมหานครไม่มีระเบียบการจ่ายเงินค่าสาธารณูปโภคให้บริษัทเอกชนที่ชัดเจน คงไม่มีข้าราชการผู้ปฏิบัติงานคนใดต้องมารับความเสี่ยงนี้ ซึ่งจะทำให้โครงการติดตั้งโซลาร์เซลล์เพื่อการอนุรักษ์พลังงานและลดค่าใช้จ่ายทางไฟฟ้าต้องหยุดชะงักหรืไม่สามารถดำเนินการต่อไปได้

จึงเรียนมาเพื่อโปรดพิจารณาว่า กรุงเทพมหานครมีระเบียบการชำระเงินค่าสาธารณูปโภคให้กับบริษัทเอกชนหรือไม่ หากไม่มีระเบียบการชำระเงินเรื่องนี้จะดำเนินการอย่างไร เพื่อไม่ให้เป็นอุปสรรคในการลดค่าสาธารณูปโภค (ไฟฟ้า) ให้กับหน่วยงานในสังกัดต่อไป

|  |
| --- |
|  |
| (นางสาวฐิติมา มโนหมั่นศรัทธา) |
| ประธานกรรมการบริหาร |